Ego Stephanus, Dei gratia Eduensis episcopus, tam presentibus quam futuris notum fieri volo, quod Girardus, miles, de Chadenaiaco, tertiam partem decimarum de Crugey et de Boex, et universarum decimarum ad parrochiatum de Crugey appendentium, quam de casamento domini ducis Burgundię habebat, pro remedio animę suę, ecclesię de Buxeria in elemosinam perpetuo possidendam, laude et assensu fratris sui Bertrandi, absque omni retentione concessit. Hoc siquidem Hugo dux de cujus, ut superius diximus, casamento erat, nihilominus pro remedio animę suę gratanter in pace laudavit. Postea vero dominus Haymo Marrigneiaci de hac elemosina erga fratres Buxeriacenses calumniam movit, dicens eam non esse de casamento domini Ducis sed de suo, dominus autem Dux postquam hęc controversia ad suam notitiam pervenit, domino Haymoni et fratribus Buxerię in curia sua diem assignavit, in qua die dominus Haymo et sępedicti fratres conventi veritatis et pertractatis causis suis, in pręsentia domini Ducis, totam querelam ibi terminandam Ducis prudentia commiserunt, et quicquid per ejus discretionem et consilium diffiniretur, se exsequuturos compromiserunt. Hugo siquidem dux providens saluti domini Haymonis et pace fratrum diffiniendo precepit ut dominus Haymo, pro remedio animę suę, laudaret hanc factam elemosinam et laudavit. Et ut fratres de beneficio ecclesię, supradicto Haymoni decem libras darent, et dederunt. Hujus rei testes sunt: dominus Ansericus, abbas Buxerie, et Humbertus monachus ejus, et Hugo de Circan et Constantinus monachus Cisterciensis, Odo et Humbertus de Porta, et Haymo, milites, Divionensis, et Robertus de Toillum, camerarius Ducis. Hoc idem laudavit uxor predicti Haymonis cum Willermo, filio suo, apud Marrigne. Hujus rei testes sunt Martinus et Humbertus monachi Buxerię, Guido presbiter et Guido Albus de Marrigneiaco, et Haymo, dominus de Chroocon. Dominus vero Haymo de Marreigniaco, cum uxore et filio suo Willermo, hoc plane recognoverunt insimul, in presentia Garnerii, archipresbiteri de Poilleio, et Chrestiani, nepotis ejus, et Girardi, presbiteri de Chroocon, et plurimorum aliorum. Actum est hoc anno ab incarnatione Domini M°C°LXXX°VI°.